Skade aan kraginfrastruktuur het ‘rampspoedige’ vlakke bereik(Argieffoto: Mazhar Zandsalimi/Unsplash) Eskom het Donderdag sy kommer uitgespreek oor die vlak waarteen sy kraginfrastruktuur in Gauteng beskadig word – veral omdat dit duisende mense sonder broodnodige dienste laat. Die kragvoorsiener het in ŉ verklaring gesê dat diefstal en vandalisme van sy infrastruktuur in die provinsie al rampspoedige vlakke bereik het. Die skade wat aangerig word, raak veral sy transformators en substasies “wat tot uitgebreide kragonderbrekings vir inwoners en noodsaaklike dienste lei”. Woensdag is die kragtoevoer na Rand Water in Ekurhuleni onderbreek nadat isoleerders op die Mapleton-kraglyn gebuit is. “Hierdie kragonderbreking het noodsaaklike watervoorsiening na inwoners van die plaaslike munisipaliteite Ekurhuleni, Tshwane, Lesedi, Govan Mbeki en Thembisile Hani in gevaar gestel,” sê die kragvoorsiener. Die omvang van die vandalisme het al so vererger dat kragmaste van torings af gesteel word, wat veroorsaak dat groot staalstrukture ineenstort. “Hierdie soort diefstal hou nou ook ŉ groot bedreiging vir lede van die publiek in,” sê Eskom. “Daarmee saam is dit ŉ uiters duur uitgawe vir Eskom wat noodgedwonge die onderdele so gou moontlik moet vervang. Dit plaas die kragvoorsiener se likwiditeit en mandaat om krag te voorsien nog verder in gedrang.” Eskom bieg wel dat die gemeenskap al een van sy betroubaarste bronne van inligting geword het en dat gereelde samewerking met gemeenskapslede verdere vandalisme kan hokslaan. Verlede maand het drie mans in die Roodepoort-landdroshof verskyn nadat hulle betrap is met kragmaste ter waarde van R25 000. Die inhegtenisneming is te danke aan gemeenskapslede wat op hul hoede was en die voorval aangemeld het. Die kragvoorsiener het opnuut ŉ beroep op lede van die publiek gedoen om alle misdrywe wat enigsins verband hou met kragtoevoer by 0800 112 722 aan te meld.